  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Шаркан ёросысь Быгы гуртын 30-тӥ инвожоысен 1-тӥ пӧсьтолэзёзь финн-угор сиён-юонъя «Быг-Быг» IX калыккуспо фестиваль ортчиз. Ужрадэ 8 сюрс пала адями вуылӥз. Со сярысь Удмуртиысь тӧролэн но кивалтэтлэн пресс-службазы ивортӥз. Шулдыръяськонэ Удмуртиысь, Москваысь, Санкт-Петербургысь, Пермь но Киров улосъёсысь, Татарстанысь, Марий Элысь, Ямало-Ненец автоном округысь куноос пыриськизы. Фестиваль нырысьсэ кык нунал радъяськиз. Адямиослэн куно коркаосын яке палаткаосын кӧлыны луонлыксы вал. Шулдыръяськонлэн программаез узырлыкеныз паймытӥз: фестиваль паськытаз, тросгес шудон интыос, туспуктон но шутэтскон интыос радъямын вал, мастер-классъёсын площадкаос ужазы. Быгылес мугоро чеберайёслэн «Мисс Быг-Быг – 2023» вожвылъяськонзы нырысьсэ ортчиз. Ужрадын сиён 20 гурын дугдылытэк пӧзиз. Кык нунал ӵоже 10 сюрс перепеч но табань пыжӥзы. Удмурт сиёнэз пӧран понна 500 литр йӧл но куинь ведра курегпуз кутӥзы. Фестивальын сӥлен, кубистаен, вож сугонэн, губиен, пешникен, вирен но мукет пушкесэн перепечен куноятӥзы. Пыриськисьёс верало, перепечлэн вылтусызъя но шӧмызъя валаны луэ, кыӵе ёросысь пӧраськись. Куд-ог интыын перепечез пересьмон шуо. « Пересьмонлы нянез чепылляло, со пересь муртлэн кисыриё куэз кадь адӟиське, озьы ик ним но потӥз. «Кисыриё пыжиськем» шуыса берыктыны луоз » Алевтина Вахрушева, Шаркан ёросын улӥсь Фестивальын, удмурт сиён-юонэз сяна, кунгож сьӧрысь, кылсярысь, индийской но финн, пӧраськемъёсты но веръяны лиз. Мастер-классъёсын вӧй шуккыны, сезьпызь пӧраны дышетӥзы. « Али егитъёс сыӵе сиён сярысь уг тодо ни, но мон пичи дыръя песянае весь сезьпызь пӧра вал, ми туж яратӥськомы вал со сиёнэз. Сое крестьянъёс сиё вал шуыса тодӥсько. Гужем кысык вакыт дыръя, ку аспӧртэмлыко сиён пӧраны дыр ӧй вал, ӵемысь сое лэсьтылӥзы: кӧня ке минут гинэ, но быдэс пурты пӧсь, кӧт тырымон сиён дась » Ангелина Бехтерева, Быгы лулчеберет юртын ужась Шулдыръяськонын крезьгур чузъяськемысь ӧз дугдылы: тылскем дурын кырӟанъёс мытӥзы, бадӟым концерт радъяськиз, отчы Брангуртысь песянайёс пыриськизы, Самараысь «Каша» шиз-оркестр калыклы мылкыд сётӥз. Куноос ӧз дыртэлэ ужрадысь гуртазы бертыны. « «Быг-Быг» фестиваль Удмуртиысь туризмлэн одӥгез яркыт ужрадэз гинэ ӧвӧл, со гуртэз азинтонын но юрттӥз. Ӵапак Быгы гурт Удмуртиысь кыкетӥез «вуоноысь гурт» луиз. Татын сюресъёс вылэ асфальт вӧлдӥзы ни, воркаут-площадка лэсьтӥзы, ФАП-ез тупатӥзы, школаын агрокласс усьтӥзы, нылпи садэз умоятӥзы, теплотрассаез тупатӥзы » Юлия Бадаш, Удмуртиысь туризмъя агентстволэн кивалтӥсез Фото: Удмуртиысь тӧролэн но кивалтэтлэн пресс-службазы Тодэ вайытом, 2022-тӥ арын «Быг-Быг» фестивале сизьым сюрс котыр адями пыриськиз. Ватсалом, Гербер шулдыръяськонэ Вотка ёросын 20 сюрс пала адями вуылӥз. Тегъёс: Удмуртиысьтуризм Лулчеберет сиён-юонъёс фестиваль Шаркан Удмуртия  